會稽頌  其四
作者：諸葛興
朝代：宋

paragraphs: 睇禹陵兮巋然，邃珍館兮蟺蜎。
敞別室兮遺象，崇英霸兮千年。
諗越民兮非黷祀，推世家兮自遷史。
肇無餘兮開國，傳後裔兮奮起。
痛夫椒兮深衄，同國人兮勞佚。
采蕺兮食何味，嘗膽兮志密篤。
封以內兮種所司，閫以外兮蠡所知。
羌厲志兮澡恥，迄乘時兮决機。
盟上國兮王致胙，按山南兮恢土宇。
陟鑑臺兮睨東海，矩天門兮模地戶。
惜規圖兮不弘，幾弓藏兮犬烹。
蹇七術兮遺恨，悵五湖兮遐征。
尚蟬嫣兮復續，終與享於鼻祖之庭。